Leon van Nierop se resensie: The Last Letter from your Lover | Maroela Media
Skermgreep uit die fliek
The Last Letter from your Lover **
Met Shailene Woodley en Callum Turner
Ja, ou suurknol, hoor ek baie lesers weer mompel. Omdat dit op 'n soetsappige Jojo Moyes-roman gegrond is (sy het onder andere ook Me Before You (2016) geskryf) en omdat alles beeldskoon tot die mag duisend en twee is en trane in stadige beweging oor swaar gegrimeerde wange biggel, kry dit net twee sterre.
Die antwoord is 'n skaamtelose ja. Maar dit beteken nie jý sal nie daarvan hou nie. Hier is genoeg versiersuiker om vier bruidskoeke swaar te versier en genoeg melodrama om 'n hele paar sepies te vul. Maar soms wil 'n mens net na mooi mense staar wat in moeilike situasies beland waaruit hulle hulself nie gemaklik sal wikkel nie. En, ja, almal in die reeks is sjokoladedoos-en-poeierkwas beeldskoon. Veral die sjarmante stoutseun Callum Turner streel die retina en Felicity Jones is Aspoestertjie-mooi.
Dit gaan oor 'n voortvarende joernalis (Felicity Jones) wat gedurende navorsing afkom op geheime liefdesbriewe wat twee verbode minnaars (Shailene Woodley en Callum Turner) aan mekaar geskryf het. Tussenin is daar 'n dood, selfsugtige politici soos die kaartmannetjie gespeel deur Joe Alwyn wat net trou vir eie gewin en twee mense wat ideaal is vir mekaar, maar hul verhouding moet in die geheim geskied – tot 'n tragedie toeslaan.
Ja, dis 'n snesie-per-toneel-rolprent waarin 'n mens die einde reeds daar doer op die horison nader gegalop sien kom, maar as 'n Sondagmiddagfliek, wanneer jy nie wil dink nie en steeds die smaak van gebraaide aartappels in jou mond proe (mits beurtkrag dit toelaat!), is hierdie storie so lekker soos 'n laataand-likeurtjie op die stoep onder 'n volmaan. Dis bietjie vergesog en manipulerend, maar nommerpas as jy net wil wegbreek van die slegte nuus in vanoggend se koerante.
Maklik om te volg, dit laat die kyker raai en al hou suur resensente nie van al die oordrewe melodrama nie, kan dit 'n middag lekker verkort.